Document ID: /roh_data/filtered/fineweb-2-filterrobots_roh.jsonl.gz/67350

Tiefbauamt
Uffizi da construcziun bassa
Ufficio tecnico
La regenza ha prendì posiziun tar in project da consultaziun dal departament federal per ambient, traffic, energia e communicaziun concernent mesiras per eliminar la situaziun da stagnaziun tar l'access a las vias naziunalas N13 ed N28 a Landquart. Il project planisà da la confederaziun cumpiglia il sectur da la rundella ost. Per tegnair quint dal volumen da traffic actual e futur èn gia vegnidas prendidas là differentas mesiras provisoricas. Uschia èn vegnidas realisadas differentas mesiras immediatas che ston ussa vegnir amplifitgadas. Previs è in vial d'access pli lung per il traffic che sviescha a dretga en direcziun da Tavau. Plinavant duai vegnir transfurmà l'access existent a l'edifizi da la Viafier retica planisà. Ultra da quai duai il traject d'acceleraziun tar la colliaziun Karlihof vegnir prolungà e – sco consequenza da quai – duai la via chantunala vegnir adattada. Il temp da construcziun da tut las mesiras duai importar circa nov mais.
La regenza beneventa il project d'execuziun da l'uffizi federal da vias. L'eliminaziun da la situaziun da stagnaziun a Landquart ha ina gronda prioritad ord vista dal chantun. Ensemen cun il nov trassé dal traffic betg motorisà gia realisà da la confederaziun e dal chantun en il perimeter pertutgà permettan las mesiras planisadas da meglierar ils andaments d'entretschament e la circulaziun dal traffic sco er d'augmentar la segirezza dal traffic.
© Uffizi federal da topografia